PATVIRTINTA  
Vilniaus Martyno Mažvydo progimnazijos direktoriaus 2022 m. d. įsakymu Nr. V-80

**VILNIAUS MARTYNO MAŽVYDO PROGIMNAZIJOS KRYPTINGO DAILĖS UGDYMO PROGRAMA**

**I. SKYRIUS  
 BENDROSIOS NUOSTATOS**

1. Švietimo teikėjas – Vilniaus Martyno Mažvydo progimnazijos (toliau – Progimnazija), įregistruota Juridinių asmenų registre, kodas . Teisinė forma – biudžetinė įstaiga. Grupė – bendrojo ugdymo mokykla.  
 2. Įstaigos buveinės adresas – Vydūno17a g., LT-0216 – Vilnius, el. pašto adresas: [rastine@mazvydo.vilnius.lm.lt](mailto:rastine@mazvydo.vilnius.lm.lt) , tel. 8 5 765579, internetinės svetainės adresas: [www.mmazvydas.lt](http://www.mmazvydas.lt)

3. Programos pavadinimas – Progimnazijos kryptingo dailės ugdymo programa (toliau – programa).  
 4. Programos rengėjai: Kristina Jūraitė, direktoriaus pavaduotoja ugdymui.

5. Programos koordinatorius – direktorė Eglė Laumelienė.  
 6. Programos trukmė – tęstinė. Programos turinys koreguojamas pagal poreikį.  
 7. Programos apimtis – aštuoneri mokslo metai:

1–4 kl.: dailė (spalvinė, grafinė, erdvinė ir laisvoji raiška);

5 kl.: dailės pažinimas, piešimas-tapyba, grafika, skulptūra, dizainas;

6 kl.: tautodailė, piešimas-tapyba, grafika, skulptūra, dizainas;

7–8 kl.: dailės istorija, piešimas-tapyba, grafika, skulptūra, dizainas;

neformalusis švietimas: dailės, grafikos, dekoratyvinių technikų, dizaino programos;

Dailės ugdymą sudaro trys veiklos sritys: dailės raiška, dailės raiškos kūrinių ir dailės kūrinių interpretavimas bei vertinimas, vizualiųjų reiškinių pažinimas socialinėje kultūrinėje aplinkoje. Ugdymo procese šios veiklos sritys yra integruojamos, viena kitą papildo bei yra siejamos su bendrųjų kompetencijų ugdymu. Kryptingo dailės ugdymo programa vykdoma 1–8 klasėse integruojant formalųjį ir neformalųjį ugdymą. Programai įgyvendinti skiriamos valandos: dailei (1–4 klasėse ir technologijoms) – 2 val. per savaitę. Mokinių, besimokančių pagal Kryptingo dailės ugdymo programą gebėjimai turi atitikti Bendrųjų meninio ugdymo programų aukštesnįjį lygį.

8. Programos dalyviai – pradinio ugdymo ir pagrinio ugdymo pirmosuios dalies mokiniai. Kryptingo dailės ugdymo programa yra laisvai pasirenkama ir, pateikus tėvų (globėjų) prašymą, pradedama įgyvendinti pirmoje klasėje. 1-oje klasėje priimami visi pageidaujantys mokiniai, o nuo antros klasės programoje lieka aukštesnįjį mokymosi lygį pasiekę mokiniai. Mokiniai, pageidaujantys mokytis pagal Kryptingo dailės ugdymo programą ne nuo pirmos klasės, priimami pateikus tėvų (globėjų) prašymus ir pradinių klasių (1–4 kl.) ar menų mokytojų (nuo 5 kl.) rekomendacijas. Šiems mokiniams skiriamas vieno trimestro bandomasis laikotarpis, kuris baigiamas įskaita. Be objektyvių priežasčių nutraukti dailės ugdymo programą galima tik trimestro pabaigoje pateikus tėvų (globėjų) prašymą. Nevykdantys kryptingo dailės ugdymo programos reikalavimų (gebėjimai neatitinka pagrindinio bendrojoje menų programoje nurodyto aukštesniojo pasiekimų lygmens, išryškėja socialinės brandos  problemos) mokiniai  ir jų tėvai (globėjai) raštu  įspėjami apie galimą perkėlimą į bendrąsias klases. Po įspėjimo, per skirtą laikotarpį neužfiksavus pažangos, mokiniams, dailės kūrybinės grupės nutarimu, trimestro pabaigoje pasiūloma mokytis pagal bendrąją menų programą. Apie tai informuojami tėvai (globėjai) ir klasių vadovai. 8-oje klasėje mokiniai atlieka baigiamąjį kūrybinį darbą iš pasirinktos meno šakos. Vertinimui sudaroma komisija. Mokiniai, įsijungę į Kryptingo dailės ugdymo programą nuo 5-tos klasės ar vėliau, baigiamąjį darbą 8-oje klasėje gali atlikti tik gavę dailės mokytojų rekomendaciją.

9. Kryptingas dailės ugdymo paskirtis – apibrėžti savitą mokinių kryptingo dailės ugdymo Progimnazijoje sistemą. Kryptingo dailės ugdymo programa apibrėžia dailės ugdymo filosofiją, tikslą, principus ir pagrindines nuostatas, ugdymo turinio, ugdymo organizavimo ypatumus, mokytojams keliamus reikalavimus.

Programa aktuali, nes šiame technologijų amžiuje labai svarbu sudominti ir palaikyti ugdytinių norą pačiam kurti, tyrinėti, pajausti sėkmę, įgyvendinant kūrybines idėjas, ugdyti laisvą, kuriančią asmenybę, stiprinti sąsają tarp mokinio-šeimos-mokytojo-meninio ugdymo mokytojo ir vykdomų tikslų, tarpusavio sąveikų, dalintis pozityvia patirtimi bendraujant ir bendradarbiaujant. Mokytojai turi reikiamą išsilavinimą šios programos įgyvendinimui bei kryptingai kelia ir tobulina kvalifikaciją meninio ugdymo srityje. Programa vykdoma pagal patvirtintą ugdymo planą 1–8 klasėse ir tėvų (globėjų) pasirinkimą mokytis kryptingo dailės klasėse. Klasės sudaromos atsižvelgiant į skaičių tėvų (globėjų) pasirinkusių jų vaikams mokytis pagal kryptingo ugdymo dailės programą. Dailės ugdymas atskleidžia mokinio prigimtines kūrybines galias, puoselėja mūsų krašto, šalies ir įstaigos tradicijas.

**II. SKYRIUS  
KRYPTINGO DAILĖS UGDYMO TIKSLAS, UŽDAVINIAI IR PRINCIPAI**

10. Programos tikslas – tenkinti įvairaus amžiaus mokinių meninius dailei poreikius, atskleisti ir puoselėti kūrybiškumą, nuosekliai ir patraukliai ugdyti dailės raiškos gebėjimus ir estetinę nuovoką – ugdyti mokinio meninės kūrybinės raiškos, meno kūrinių stebėjimo ir vertinimo gebėjimus, suteikiant estetinį kryptingumą, pozityvias kultūrines nuostatas bei formuojant kūrybiškai mąstantį, Lietuvos ir pasaulio mene besiorientuojantį žmogų. Siekiama išugdyti vakarietiško mentaliteto išsilavinusį, įgijusį platų kultūros akiratį, kūrybingą mokinį, įgalintą kompetentingai ir kūrybiškai reflektuoti praeities ir dabarties kultūrų santykį ir išlaikyti individo ir visuomenės tarpusavio įsipareigojimų pusiausvyrą, kad mokiniai:

10.1. ugdyti mokinių estetinę nuovoką ir dailės raiškos gebėjimus, padėti įgyti bendrosios meninė ir kultūrinės kompetencijos, reikalingos savarankiškai ir aktyviai dalyvauti meninėje kūryboje ir šiuolaikiniame gyvenime, pagrindus;

10.2. išsiugdytų pagarbą unikalumui ir įvairovei;

10.3. susiformuotų nuostatą veikti drauge su kitais, remdamiesi bendromis vertybėmis;

10.4. maksimaliai atskleistų ir išnaudotų savo intelektinius gebėjimus.

11. Programos uždaviniai:

11.1. ugdyti savimi pasitikintį, visapusiškai aktyvų mokinį, išlaisvinti jį saviraiškai ir kūrybai;

11.2. suteikti mokiniams žinių, reikalingų meninės dailės raiškos tobulinimui, plėtoti ugdytinių dailės kalbos pažinimo gebėjimus, taikyti juos savo kūrybinėje raiškoje ir atpažinti kitų kūryboje;

11.3 ugdyti gebėjimus stebėti, interpretuoti ir kritiškai vertinti savo ir kitų meninę raišką, praeities ir dabarties kultūrų meno kūrinius, estetinės gyvenimo, bendravimo, kultūrinės ir gamtinės aplinkos savybes;

11.4. siekti, kad mokinio meninės kompetencijos (dailės krypties) pasiekimų ir pažangos vertinimas padėtų jam sėkmingai tobulėti;

11.5. žadinti estetinį jautrumą gamtai, žmogui, kultūrai, ugdyti meninį dailei skonį;  
 11.6. kurti bendravimui palankią atmosferą, užtikrinti pozityvią mokinio, ugdymo dailei mokytojo ir šeimos sąveiką;

11.7. ugdymas remiasi Vakarų civilizacijos raidoje ištobulinta humanistine filosofija, filosofija remiasi žinojimu, kad asmenybės darną galima pasiekti, mokinio ugdymą ir saviugdą grindžiant kultūros raidos pažinimu ir įkvepiančiais asmenybių veiklos pavyzdžiais: „menas paklausti veda į meną atrasti“.

11.8. ugdymas grindžiamas Progimnazijos bendruomenės įsitikinimu, kad mokslo žinios, išugdytos kompetencijos ir platus kultūrinis akiratis teikia asmenybei daugiau savirealizacijos galimybių, derančių su demokratinės visuomenės lūkesčiais. Ši programa sudaryta remiantis ilgamete Progimnazijos kryptingo dailės ugdymo patirtimi ir tradicijomis.

12. Dailės veikla nuo 5 klasės vykdoma pogrupiais (iki 15 vaikų). Pogrupiai sudaromi, kasmet iki rugsėjo 1 d.

13. Programa sudaryta, atsižvelgiant į šiuos ugdymo principus:

13.1. visumos (*universitas*) – visi ugdymo turinio elementai yra būtini, glaudžiai susiję;

13.2. hierarchiškumo – visi ugdymo turinio elementai yra reikšmingi, susiję pavaldumo ir priklausomybės ryšiais;

13.3. moksliškumo ir kritinio mąstymo – turinys susietas su objektyviais moksliniais faktais, teorijomis, dėsniais, perteikiamas, atsižvelgiant į mokinių amžiaus tarpsnių ypatumus, psichofizinę raidą, pažintinė veikla grindžiama optimaliomis pažinimo strategijomis;

13.4. nuoseklumo – mokymo(si) veikla planinga, logiškai organizuota, padedanti atskleisti tarpdalykinius ryšius, perėjimą nuo paprasta prie sudėtinga, nuo artimos prie tolimos aplinkos pažinimo;

13.5. tikslingumo – ugdomoji veikla įprasminama ir siejama su siekiamais rezultatais;

13.6. kūrybiškumo – skatinama generuoti ir įgyvendinti idėjas, ugdytis kūrybinio mąstymo ir veikimo įgūdžius; vykdant pradinio ugdymo programą, mokiniai supažindinami su senųjų kultūrų pradmenimis, žadinamas ir puoselėjamas prigimtinis mokinių kūrybingumas, atskleidžiama jo vertė ir reikšmė bet kurioje veikloje; vykdant pagrindinio ugdymo pirmosios dalies programą, remiantis dailės klasikinio ir laisvojo ugdymo paradigmų sąveika, sistemingai ir nuosekliai ugdomi intelektinės veiklos gebėjimai ir įgūdžiai (analizės, sintezės, interpretacijos, vertinimo). Ugdymo turinys orientuotas į mąstymo ir kūrybos įgūdžių ugdymą, kurie padėtų formuotis brandžiai, lanksčiai, pasitikinčiai savimi asmenybei, galinčiaim sėkmingai pritapti ir toliau plėtoti savo gebėjimus šiuolaikinėje sparčiai besikeičiančioje, nuolat tobulėjančioje visuomenėje;

13.7. humaniškumo – atsižvelgiama į kiekvieno mokinio individualius gebėjimus, poreikius, mokinio asmeninę patirtį bei turimas žinias, sociokultūrinę aplinką;

13.8. estetiškumo – siekiama mokinio estetinio jausmų ugdymo, kaip svarbiausio dvasinio brendimo veiksnio.

**III. SKYRIUS  
METODAI, TURINYS IR PRIEMONĖ**

14. Taikomi metodai: pokalbis, dialogas, pasakojimas, kūrybiniai ieškojimai, kūrybinės užduotys, demonstravimas, aiškinimas, stebėjimas, praktinė veikla, pamėgdžiojimas, savarankiškas darbas, aptarimas, ekskursijos, parodų lankymas ir kt.

15. Programos turinys, naudojamos priemonės, ugdomoji kompetencija:  
 15.1. Pradinio ugdymo (1–4 klasės):

15.1.1. Meninė kompetencija: mokiniai susipažįsta su įvairiomis meninės dailės raiškos priemonėmis ir medžiagomis, pasiūlyta ar savarankiškai pasirinkta  
meninės raiškos priemone, kuria įsivaizduojamą ar patirtą pasaulį. Eksperimentuodami bando taikyti mišrią techniką, maišyti, derinti spalvas. Atrasdami, bandydami, tyrinėdami siekia meninės dailės raiškos priemonių įvairovės. Mokosi piešti daiktus vertikaliai ir horizontaliai, išlaikyti tarpusavio dydžio santykį tarp daikto dalių ar atskirų daiktų, tapyti ant įvairios faktūros ir formato popieriaus lapų, puošti apimtines formas, dėlioti ornamentus iš geometrinių figūrų ir jas priklijuoti, gaminti įvairius dirbinius iš gamtinės medžiagos. Stebi gyvąją gamtą (medžius, gėles, paukščius, sraiges, vorus, boružes ir kt.), negyvąją gamtą (debesis, akmenis, dangaus kūnus ir kt.), piešia įvairiomis priemonėmis: teptuku, pagaliuku, pirštais, plunksnomis ir kt. Kuria pasakas piešdami pastele ant  
Įvairios faktūros ir formato popieriaus lapai, akvarelė, guašas, vaškinės kreidelės,  
pastelė, spalvoti pieštukai, flomasteriai, kreidelės, tušas, spaustukai, štampukai,  
figūrinio kirpimo žirkles, trafaretai, paletės ir kt.. Molbertai, darbastaliai tamsaus popieriaus. Naudojasi žirklėmis, aplikavimą derina su piešimu, štampavimu. Spontaniškai išreiškia savo nuotaiką įvairiomis meninės raiškos priemonėmis. Susipažįsta su tautodailininkų darbais. Grožisi savo ir kitų kūryba;

15.1.2. Komunikavimo kompetencija: įgyja bendravimo vaizdu elementarius  
įgūdžius suvokdami, kad meninė raiška yra savitas komunikacijos būdas.  
Bendraudami perteikia nuotaikas, jausmus, dalinasi įspūdžiais, patirtimi. Aptaria knygučių iliustracijas, gėrisi jomis. Įvardina kasdien matomus daiktus, žmones, gamtos reiškinius, gyvūnus, augalus paprastais žodžiais ir jų dariniais. Dalinasi informacija, keičiasi idėjomis, nuomonėmis, plėtoja bendravimo ryšius, reiškia savo mintis: tautodailės albumai, dailės darbeliai, knygelės;

15.1.3. Pažinimo kompetencija: stebėdami gamtą ir aplinką, savo  
įspūdžius pavaizduoja dailės priemonėmis. Pažindami medžiagų bei priemonių savybes, įvairovę, bando įvairesnį jų pritaikymą, eksperimentuoja. Susipažįsta su senovės lietuvių amatais, tautodailininkų darbais, tradicijomis, papročiais. Pasirinkdami dailės raiškos priemones, priima sprendimus, išmėgina naujas idėjas. Ilgiau sutelkia dėmesį, bando lyginti, vertinti, išmoksta tvarkos, eiliškumo,  
planavimo: žurnalai, dailės albumai, nuotraukos,reprodukcijos;

15.1.4. Socialinė kompetencija: įgyja bendravimo vaizdu elementarius įgūdžius, formuojasi dorūs santykiai su kitais žmonėmis, gamta, dailės kūriniais,  
žmogaus sukurtais daiktais. Ima pažinti savo ir kitų žmonių jausmų pasaulį.  
Mokosi tausoti ir rūpintis dailės kambarėlio aplinka ir priemonėmis,  
laikytis saugaus darbo taisyklių. Pradeda suvokti savo jausmus ir tinkamai juos išreikšti Ugdosi gebėjimą gerbti kitų idėjas;

15.1.5. Sveikatos saugojimo kompetencija: laikosi susitarimų, taisyklių ir tvarkos. Kūrybinės veiklos metu ugdo kūnokoordinaciją, pirštų ir riešo judesius,  
lytėjimo pojūčius. Tobulėja gebėjimas vizualiai skirti objektus, derinama akies  
ir rankos veikla. Ugdosi emociškai: gali bendrauti be žodžių, jausmus išreiškia  
meno priemonėmis, taip pašalina įtampą, baimę, priešiškumą, įgauna pasitikėjimo  
savo jėgomis, savitvardos. Geba susikaupti, džiaugiasi asmenine bei  
draugų kūryba.

15.2. Pagrindinio ugdymo pirmosios dalies (5–8 klasės):

15.2.1. Meninė kompetencija: aptaria reprodukcijas, meno kūrinius,  
savo patirtus jausmus, būsenas išreiškia dailės priemonėmis (savo pasirinktomis  
ir pedagogo pasiūlytomis). Analizuoja tautodailės darbus: austas juostas,  
margučius, medžio raižinius, odos dirbinius ir kt. Pastebi jų ornamentiką, faktūrą, spalvas ir tai pritaiko savo kūrybiniuose darbuose. Užfiksuoja vaizdus, klausydamiesi muzikos. Lipdant geba naudoti įvairius plastiškoms medžiagoms būdingus išraiškos būdus: tempimą, formavimą, konstravimą, geba panaudoti papildomas medžiagas įspūdžiui sustiprinti, dekoruoja naudodami įvairias įprastines  
ir netradicines priemones. Lipdo pagal pasiūlytą temą ir pagal savo sumanymą, kuria kompozicijas. Gėrisi savo ir draugų kūryba. Išbando savo sugebėjimus su įvairaus šiurkštumo, storumo, įvairių spalvų popieriumi (buityje nereikalingi laikraščiai,  
servetėlės, tapetai, folija ir kt.), piešia, lanksto, klijuoja įvairias plokščias ir  
pusiau plokščias formas. Plėšo, kerpa, klijuoja įvairias geometrines figūras, dėlioja ornamentus, regimos informacijos ženklus. Savo kūrybiniai idėjai įgyvendinti, naudojasi įvairiomis medžiagomis: konstruoja iš medinių, plastmasinių detalių, stato įvairius statinius iš kaladėlių, lazdelių, lentelių. Konstruoja žmogaus, gyvūnų, paukščių figūras. Gamina įvairius dirbinius iš gamtinių medžiagų  
Molis, plastilinas, įvairūs modelinai, netradicinės lipdymo priemonės (perdirbto popieriaus masė, folija, sūri tešla ir kt.); stekos, įvairūs buityje ar žaidimuose  
naudojami gražius įspaudus paliekantys daiktai; įvairūs dažai, audinių atraižos, kreida, paralonas, druska, folija, tempera, siūlai, sagos, oda, servetėlės, anglis, atspaudai, gamtinė medžiaga ir kt.;

15.2.2. Komunikavimo kompetencija: savarankiškai ieško informacijos  
rašytiniuose šaltiniuose, komentuoja meninio pobūdžio iliustracijas. Plečia savo žodyną vartodami specialius terminus: skulptūra, paletė, tekstūra, koliažas ir kt. Pristato savo sukurtą darbą, įvardija raiškos priemones, ieško tinkamų žodžių, išsireiškimų apibūdinti jausmams, išgyvenimams, emocijoms Garsiai mąsto, svajoja, pasakoja savo idėjas. Aktyviai eksponuoja savo darbus, rodo kitiems.  
Dailės kūrinių ir tautodailės reprodukcijų albumai, vaikų dailės darbelių knygelės, iliustruotos grožinės literatūros knygelės;

15.2.3. Pažinimo kompetencija: tyrinėja įvairias medžiagas, jų fizines  
savybes, įrankius, žino, kam naudojami. Pažįsta ne tik spalvas, bet ir atspalvius  
(knygos, žurnalai, dailės albumai) suvokia, kurios spalvos dera, kurios ne, nusako, kas nutiks sumaišius spalvas. Kurdami erdvines konstrukcijas ar lipdydami tyrinėja formas ir lavina erdvės jausmą, ugdo matavimo įgūdžius. Mokosi atrasti nuolat  
naudojamų daiktų galimybes. Kurdami geba pažinti ir įvertinti kūrybinei  
saviraiškai tinkams medžiagas ne tik Progimnazijoje, namuose, bet ir kitoje  
aplinkoje. Įgyja ekologines žinias apie medžiagų daugkartinį panaudojimą:  
nuotraukos, reprodukcijos ir kt.:

15.2.4. Socialinė kompetencija: mokosi suprasti kitų bendraamžių  
jausmus, pamatyti jų kūrybinių sprendimų įvairovę bei savitumą. Geba  
kurti su kitais ir greta kitų. Dalinasi savo patirtimi su draugais ir tėveliais. Gali  
dirbti komandoje kurdami kolektyvinį darbą. Per tautodailę sužino žmogaus  
gyvenimo ypatumus, kokie buvo amatai. Ugdosi supratimą apie gyvenamąją  
aplinką. Nusako, kuo jam patinka savo ar kitų darbeliai. Dirba atsakingai,  
susikaupęs, supranta, kad reikia baigti tai, kas pradėta, sutvarko darbo vietą:

15.2.5. Sveikatos saugojimo kompetencija: plėšydami popierių koliažams ar karpydami žirklėmis, ugdo smulkiuosius raumenis. Piešdami linijas, formas, ugdo judesius, orientaciją lape bei koordinaciją. Kuria tvarkingai, saugiai, taupiai. Žino, kokį pavojų sveikatai kelia nesaugiai naudojamos priemonės, taip pat, ką daryti susižeidus.

**IV. SKYRIUS  
UGDYMO PASIEKIMAI IR JŲ VERTINIMAS**

16. Įgyvendinus programą, mokiniai:

16.1. gebės kurti natūraliai, laisvai, drąsiai, savitai ir reikšti savo nuotaiką, jausmus, mintis įvairiomis dailės priemonėmis;

16.2. gebės ieškoti ir atrasti patrauklius ir priimtinus meninės raiškos būdus, tinkamai pasirinkti ir naudoti pagal paskirtį įvairias dailės priemones;

16.3. dalyvaus įvairiose šalyje ir mieste organizuojamose mokinių kūrybos parodose, konkursuose, festivaliuose;

16.4. pažins gamtos ir žmogaus sukurtų daiktų, meno kūrinių grožį, dalinsis asmeniniais meninės ir estetinės patirties įspūdžiais, vertins kas gražu, tikės savo sėkme;

16.5 gebės orientuotis, prisitaikyti ir lanksčiai elgtis įvairioje socialinėje aplinkoje, bendrauti ir bendradarbiauti su bendraamžiais ir suaugusiais.

17. Ugdymo pasiekimų vertinimas:

17.1. mokinio daroma pažanga yra vertinama nuolat, fiksuojama du kartus per metus (mokslo metų pradžioje ir pabaigoje) ir kaupiama Vaiko pasiekimų aplanke;

17.2. vertinimo metodai: mokinio stebėjimas natūralioje kasdieninėje veikloje, mokinio veiklos ir kūrybinės raiškos darbelių analizė (meninės, žodinės kūrybos darbai, nuotraukos, mokinio veiklos stebėjimo užrašai), mokinio kalbos užrašai, pokalbiai su mokiniu ir mokinio tėvais (globėjais), (kasdieniniai ir individualūs pokalbiai), specialistų pokalbiai: meninio (muzikos, šokio) ugdymo mokytojo, dailės ugdymo mokytojo;

17.3. Informacija, sukaupta Mokinio pasiekimų aplanke, aptariama su tėvais (globėjais), individualiai.

**V. SKYRIUS**

**KRYPTINGO DAILĖS UGDYMO ORGANIZAVIMO YPATUMAI**

18. Ugdymosi procesas yra:

18.1. integralus – suderinamos humanitarinių, tiksliųjų, socialinių, gamtos mokslų ir menų ugdymo turinio programos;

18.2. besiremiantis sąveika – tikslingai derinami tradiciniai ugdymo metodai su inovatyviais;

18.3. grindžiamas aukštesniųjų mąstymo gebėjimų ir problemų sprendimo reikalaujančia projektine tiriamąja ir kūrybine veikla;

18.4. įgyvendinamas per pažintinei, kultūrinei, projektinei veiklai skirtas ugdymo proceso dienas.

19. Progimnazija parengia derančias su bendrosiomis programomis dailės dalykų teminius trumpalaikius trejiems mėnesiams ir ilgalaikius planus metams, atsižvelgdama į mokinių amžiaus tarpsnių ypatumus, psichofizinę raidą ir mokinių ugdymosi poreikius, jas patvirtina Progimnazijos vadovas.

20. Ugdymo kokybė užtikrinama nuolatiniu pasiekimų ir pažangos vertinimu bei įsivertinimu:

20.1. sukuriama kiekvieno mokinio dailės ugdymo(si) stebėsenos, įsivertinimo ir pagalbos sistema;

20.2. ugdymo procese vertinama mokinio pažanga.

21. Dailės klasių mokinių darbai eksponuojami už mokyklos ribų:parodos LR Seime, A.Mickevičiaus viešojoje bibliotekoje, bendradarbiaujama su M.Biržiškos ir M.K.Čiurlionio menų gimnazijomis. Mokiniai aktyviai dalyvauja tarptautiniuose ir respublikiniuose konkursuose, organizuojami plenerai bei edukacinės išvykos.

**VI. SKYRIUS**

**MATERIALINIAI IR INTELEKTUALINIAI IŠTEKLIAI**

22. Materialiniai mokyklos ištekliai, įtakojantys Kryptingo dailės ugdymo programos vykdymo veiksmingumą:

22.1. Veikia specializuoti kabinetai:

22.1.1. medžio ir metalo apdirbimo dirbtuvės – 120, 121 kab.

22.1.2. technologijų (tekstilė, siuvimas, kulinarija, konditerija) kabinetas- 118, 119 kab.

22.1.3. piešimo kabinetas – 238 kab.

22.1.4. keramikos kabinetas 119 a.

22.2. didelė leidinių pasiūla dailės ugdymui mokyklos bibliotekoje.

23. Intelektualiniai Progimnazijos ištekliai:

23.1. Progimnazijoje dirba kompetentingi vyresniojo mokytojo ir mokytojo metodininko kvalifikaciją turintys dailės ir technologijų mokytojai.

**VII. SKYRIUS**

**REIKALAVIMAI MOKYTOJAMS**

24. Mokytojai:

24.1. atitinka reikalavimus, nustatytus Lietuvos Respublikos švietimo įstatyme;

24.2. veikloje ir gyvenime vadovaujasi humanistinėmis nuostatomis ir jas įgyvendina ugdymo procese;

24.3. pedagoginėje veikloje vadovaujasi numatytais šioje programoje ugdymo principais ir nuostatomis;

24.4. geba planuoti ir įgyvendinti kryptingo dailės ugdymo turinį;

24.5. atviri naujovėms ir pokyčiams, profesionalūs, lyderiai;

24.6. nuolat tobulina kryptingo dailės ugdymo profesines, dalykines kompetencijas.

**VIII. SKYRIUS**

**BAIGIAMOSIOS NUOSTATOS**

25. Progimnazijos bendruomenės nariai bendromis pastangomis kuria prasmingą ugdymo(si) procesą, skatinantį reflektyvų, kritinį, kūrybinį mąstymą, ir dailės ugdymo(si) turinį bei su juo susijusias socialines veiklas.

26. Skatinamas ir palaikomas Progimnazijos bendruomenės aktyvumas, jos narių lyderystė kryptingo dailės ugdymui kurti ir įgyvendinti.

27. Kryptingas dailės ugdymas įgalina sėkmingai ugdyti(s) harmoningą asmenybę.

\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA  
Progimnazijos mokytojų tarybos 2022 m. rugpjūčio d. posėdžio  
protokoliniu nutarimu (protokolas Nr. V )